CELEX ID: 52021XG0602(01)

--- ENGLISH ---

Document:
$en_document

Summary:
$en_summary

--- DANISH ---

Document:
2.6.2021
DA
Den Europæiske Unions Tidende
C 209/3
Rådets konklusioner
om de kulturelle og kreative sektorers genopretning, modstandsdygtighed og bæredygtighed
(2021/C 209/03)
RÅDET FOR DEN EUROPÆISKE UNION,
SOM MINDER OM
1.
behovet for en hidtil uset indsats for større modstandsdygtighed og omstilling i EU i lyset af covid-19-pandemien som anført i de konklusioner, som Det Europæiske Råd vedtog på det ekstraordinære møde den 17.-21. juli 2020 
(
1
)
;
2.
tilsagnet om hurtigt at indføre afgørende politiske tiltag for at støtte de kulturelle og kreative sektorer i og efter krisetider, som EU's ministre for kultur, medier og audiovisuelle spørgsmål gav udtryk for på deres tre uformelle videokonferencer under det kroatiske og tyske formandskab;
3.
antallet af ekstraordinære foranstaltninger, der har til formål at støtte de kulturelle og kreative sektorer, som Den Europæiske Union og dens medlemsstater har indført, siden covid-19-pandemien begyndte;
4.
betydningen af den europæiske søjle for sociale rettigheder for at sikre, at ingen lades i stikken, hverken i genopretningsprocessen eller i den digitale og grønne omstilling;
5.
den politiske enighed om programmet Et Kreativt Europa for 2021-2027 med et øget budget i den nye flerårige finansielle ramme (FFR);
6.
Europa-Kommissionens vedtagelse af en handlingsplan til støtte for genopretning og transformering af mediesektoren og den audiovisuelle sektor,
SOM ER OPMÆRKSOMT PÅ
7.
kulturens afgørende rolle for den europæiske identitet og det betydelige bidrag, som den i kraft af sin egen værdi og vigtige sociale og økonomiske indflydelse yder til vores samfunds vitalitet, inklusivitet, demokratiske funktion og velstand;
8.
kulturens potentiale som en kilde til idéer og et middel til at skabe nye løsninger, bekæmpe forskelsbehandling og forstærke de sociale forbindelser, skabe ny solidaritet, gøre rum levende og styrke vores evne til bedre at tackle nuværende og fremtidige udfordringer;
9.
anerkendelsen af de kulturelle og kreative sektorer som et af de vigtigste økosystemer i den europæiske økonomi og deres potentiale som drivkraft for økonomisk udvikling;
10.
kunstneres, performeres og skaberes evne til at tilpasse sig de udfordringer, som den aktuelle krise har medført, og finde nye og innovative, især digitale, metoder til at levere indhold til deres publikum og tiltrække nyt publikum;
11.
det hidtil usete behov for at genopbygge og styrke de kulturelle og kreative økosystemer og samtidig udnytte erfaringerne fra udfordringerne i forbindelse med covid-19-krisen,
SOM TAGER I BETRAGTNING, AT
12.
den aktuelle krise har blotlagt strukturelle udfordringer i de kulturelle og kreative sektorer og kræver øjeblikkelig reaktion samt en langsigtet og ambitiøs indsats, der baner vej for øget modstandsdygtighed og bæredygtighed i de kulturelle og kreative sektorer, navnlig blandt deres kunstnere og fagfolk;
13.
det er vigtigt at styrke de kulturelle og kreative sektorer, navnlig de sektorer, der er mest berørt af den aktuelle krise, ved at mindske deres sårbarhed og fremme retfærdighed og lighed for alle, idet der lægges særlig vægt på situationen for kvindelige kunstnere og fagfolk inden for den kulturelle sektor,
FREMHÆVER, AT
14.
de kulturelle og kreative sektorer hører til de sektorer, der er hårdest ramt af covid-19-krisen, på grund af deres helt særlige kendetegn, såsom direkte kontakt med publikum, og fordi mange, om end ikke alle, kultursteder har været lukket, og arrangementerne er blevet aflyst, hvilket har medført alvorlige økonomiske vanskeligheder;
15.
en stor del af dem, der arbejder i de kulturelle og kreative sektorer, deriblandt de mest skrøbelige, står over for betydelig usikkerhed, ofte på grund af manglende social beskyttelse og arbejdsløshedsunderstøttelsesordninger, da kulturarbejde ofte er kendetegnet ved usikre kortfristede kontrakter og et stort antal selvstændige;
16.
mikrovirksomheder og små og mellemstore virksomheder samt kulturinstitutioner og -organisationer (både profitorienterede og på nonprofitbasis), som udgør størstedelen af de kulturelle og kreative sektorer og bidrager til kulturel mangfoldighed, har brug for skræddersyede foranstaltninger i betragtning af deres sårbarhed over for de negative følger af kriser;
17.
mange kunstnere, skabere og kulturarbejdere hurtigt er gået over til at vise deres arbejde og kreative processer online, men står over for udfordringen med at sikre stabile indtægtskilder, samtidig med at meget store onlineplatforme har oplevet en stigning i deres trafik og indtægter;
18.
adgangen til kultur har vist sig at have stor betydning for borgernes trivsel og samhørigheden i samfundet, men fortsat kan være begrænset af sundhedsrelaterede hensyn;
19.
de restriktioner, der er indført for at bekæmpe pandemien, har konsekvenser for mobiliteten for fagfolk inden for den kulturelle sektor og udbredelsen af kulturelle værker og dermed skaber udfordringer for kulturel og sproglig mangfoldighed, fortsat dialog, udveksling og grænseoverskridende værdikæder;
20.
pandemien også har påvirket partnere fra de kulturelle og kreative sektorer i tredjelande, hvilket gør det vigtigt at udvise solidaritet og arbejde sammen med dem hen imod bæredygtig genopretning og udvikling inden for rammerne af EU's internationale kulturelle forbindelser og optræden udadtil,
FASTLÆGGER UNDER BEHØRIG HENSYNTAGEN TIL NÆRHEDSPRINCIPPET OG PROPORTIONALITETSPRINCIPPET, MEDLEMSSTATERNES RESPEKTIVE KOMPETENCEOMRÅDER OG ARBEJDSMARKEDSPARTERNES ROLLE OG UAFHÆNGIGHED FØLGENDE SEKS PRIORITETER MED HENBLIK PÅ AT FREMME GENOPRETNINGEN AF DE KULTURELLE OG KREATIVE SEKTORER HEN IMOD STØRRE MODSTANDSDYGTIGHED OG BÆREDYGTIGHED:
I.   
FORBEDRE ADGANGEN TIL TILGÆNGELIG FINANSIERING
OPFORDRER MEDLEMSSTATERNE OG KOMMISSIONEN TIL AT
21.
udnytte genopretnings- og resiliensfaciliteten til at muliggøre genopretning efter de negative virkninger af covid-19-pandemien og gøre de kulturelle og kreative sektorer mere modstandsdygtige over for fremtidige kriser ved at imødegå de strukturelle udfordringer, som de kulturelle og kreative sektorer står over for, og, hvor det er relevant, gennemføre passende og effektive støtteordninger;
22.
fremme synergier mellem EU-programmer, der er relevante for de kulturelle og kreative sektorer, såsom Et Kreativt Europa, Erasmus+, Horisont Europa, InvestEU, et digitalt Europa, samhørighedspolitikkens fonde og EU-genopretningsinstrumentet;
23.
forenkle ansøgningsprocedurerne og mindske bureaukratiet i forbindelse med finansieringsprogrammer mest muligt;
24.
bestræbe sig på at sikre, at ingen lades i stikken, og at finansieringsordningerne imødekommer de specifikke behov og kapaciteter hos selvstændige, mikrovirksomheder og små og mellemstore virksomheder samt institutioner og organisationer (både profitorienterede og på nonprofitbasis) på kulturområdet;
25.
udveksle skræddersyede oplysninger om, hvilke finansierings- og samfinansieringsmuligheder der er tilgængelige for de kulturelle og kreative sektorer via strukturer i medlemsstaterne, som støtter de kulturelle og kreative sektorer, samt via relevante EU-programmers kontorer, agenturer eller kontaktpunkter, og styrke dialogen mellem disse aktører for at sikre, at de kulturelle og kreative sektorer modtager rettidig information og rådgivning,
OPFORDRER KOMMISSIONEN TIL AT
26.
tilvejebringe et fælles »one-stop-shop«-værktøj til relevante, regelmæssigt ajourførte, letforståelige, let tilgængelige og skræddersyede oplysninger på alle officielle EU-sprog om finansieringsmuligheder for de kulturelle og kreative sektorer, således at alle kulturelle aktører hurtigt kan få adgang til oplysninger om relevante EU-finansieringsprogrammer;
27.
evaluere anvendelsen af statsstøttereglerne for de kulturelle og kreative sektorer med henblik på at overveje behovet for tilpasning;
28.
fortsætte med at arbejde tæt sammen med interessenterne i forbindelse med gennemførelsen af støtteforanstaltninger og EU-finansieringsprogrammer for at sikre, at den tilgængelige finansiering dækker sektorens behov, navnlig under uforudsete omstændigheder,
II.   
STYRKE MODSTANDSDYGTIGHEDEN HOS FAGFOLK I DE KULTURELLE OG KREATIVE SEKTORER
OPFORDRER MEDLEMSSTATERNE TIL
29.
inden for de relevante rammer at fremme videreudviklingen af et retfærdigt og bæredygtigt arbejdsmarked, herunder social beskyttelse for fagfolk i de kulturelle og kreative sektorer, som tager hensyn til de kulturelle og kreative aktiviteters karakteristika, i tæt dialog med sektorerne 
(
2
)
;
30.
at fremme løbende dialog og udveksling med fagfolk i de kulturelle og kreative sektorer og tilskynde dem til at gøre opmærksom på problemer på et tidligt tidspunkt og udveksle løsninger,
OPFORDRER MEDLEMSSTATERNE OG KOMMISSIONEN TIL AT
31.
fremme videreudviklingen af nye forretningsmodeller i de kulturelle og kreative sektorer, f.eks. ved at udnytte potentialet i data, der afspejler økonomiske, digitale, samfundsmæssige og miljømæssige udfordringer;
32.
fremme uddannelsesmuligheder, der opbygger kapacitet inden for iværksætterfærdigheder samt digitale, finansielle og ledelsesmæssige færdigheder og intellektuel ejendomsret, og styrke den generelle modstandsdygtighed hos fagfolk i de kulturelle og kreative sektorer;
33.
tilskynde til udforskning af nye metoder og midler til at sikre kunstneres indkomst og gennem den gruppe vedrørende status og arbejdsvilkår for kunstnere og fagfolk inden for den kulturelle og kreative sektor, der skal oprettes under den åbne koordinationsmetode, drøfte kunstneres status og udveksle idéer om arbejdsvilkår i de kulturelle og kreative sektorer og industrier i Europa;
34.
fremme indsatsen for yderligere at beskytte de kulturelle og kreative sektorer mod piratvirksomhed,
III.   
YDERLIGERE STYRKE MOBILITET OG SAMARBEJDE
OPFORDRER MEDLEMSSTATERNE OG KOMMISSIONEN TIL AT
35.
tage passende skridt til yderligere at tilskynde til samarbejde, herunder med tredjelande, og til at lette den frie bevægelighed for kunstnere og fagfolk i de kulturelle og kreative sektorer og fremme udveksling, samarbejde og kunstnerisk frihed ved at tage hensyn til de generelle principper om fri bevægelighed for personer og tjenesteydelser;
36.
undersøge løsninger til håndtering af mobilitetsspørgsmål yderligere og gøre det lettere for kunstnere og fagfolk i de kulturelle og kreative sektorer at navigere i de forskellige administrative praksisser for grænseoverskridende mobilitet;
37.
fremme samarbejde på tværs af kunstneriske discipliner og forenkle beslægtede regler, hvor det er relevant;
38.
fremme den fleksibilitet, der er nødvendig for at omdirigere de europæiske midler til mobilitet, så de dækker sektorens mest presserende behov, når der er indført rejserestriktioner,
IV.   
FREMSKYNDE DEN DIGITALE OG GRØNNE OMSTILLING
OPFORDRER MEDLEMSSTATERNE OG KOMMISSIONEN TIL AT
39.
tilskynde til opkvalificering af fagfolk i de kulturelle og kreative sektorer for at sætte dem i stand til effektivt at få adgang til, gøre brug af, drage fordel af og konkurrere på den digitale arena under hensyntagen til den rolle, som de meget store onlineplatforme spiller;
40.
udnytte de muligheder, som det reviderede direktiv om audiovisuelle medietjenester 
(
3
)
 og direktivet om ophavsret 
(
4
)
 giver for at lette genopretningen af de kulturelle og kreative sektorer;
41.
fremme tværfagligt samarbejde mellem de kulturelle og kreative sektorer og miljøsektoren og teknologisektoren, så innovation inden for både kultur og industri fremmes, og sprogteknologier og digitale teknologier, f.eks. kunstig intelligens, udnyttes fuldt ud;
42.
fremme kulturel uddannelse for alle generationer, hvor det er relevant, som et middel til at skabe en mere oplyst forbrugerholdning til en bredere mangfoldighed af kulturelle produktioner;
43.
fremhæve den vigtige transformative rolle, som de kulturelle og kreative sektorer spiller som drivkraft for bæredygtighed, og om muligt skabe gunstige betingelser for alle kulturelle aktører med henblik på at maksimere deres potentiale til at bekæmpe klimaændringer, herunder ved at mindske deres aktiviteters indvirkning på miljøet,
V.   
FORBEDRE VIDEN OG BEREDSKAB MED HENBLIK PÅ FREMTIDIGE UDFORDRINGER
OPFORDRER MEDLEMSSTATERNE OG KOMMISSIONEN TIL AT
44.
fremme et grundigt og indgående kendskab til de specifikke behov, karakteristika og sårbarheder i hver enkelt kulturel og kreativ sektor i hele værdikæden, f.eks. gennem forskning, kortlægning og løbende og tæt dialog med interessenter, herunder lokalsamfund;
45.
lette udvekslingen af knowhow, bedste praksis og oplysninger vedrørende de mest effektive måder at fremme genopretningen af de kulturelle og kreative sektorer på (f.eks. genopretningsplanens foranstaltninger) og lægge hovedvægten på beredskabet over for uventede og usikre fænomener, der kan forstyrre disse sektorer i fremtiden;
46.
styrke beskyttelsen af kulturarven ved at fokusere på bæredygtighed og modstandsdygtighed over for katastrofer som en integreret del af kulturarvsforvaltningen,
VI.   
TAGE KULTURELLE SCENER OG LOKALSAMFUND I BETRAGTNING
OPFORDRER MEDLEMSSTATERNE OG KOMMISSIONEN TIL
47.
at inddrage kultursceners og lokalsamfunds behov og synspunkter som en rettesnor for fastlæggelse af prioriteter for kulturpolitikker, -strategier og -programmer og dermed maksimere den sociale virkning af aktiviteter og idéer, der udgår fra kulturområdet;
48.
yderligere at tilskynde til partnerskaber mellem de kulturelle og kreative sektorer og andre politiske sektorer (f.eks. sundhed, uddannelse, ungdom, videnskab, forskning og innovation, miljø, beskæftigelse, sociale anliggender og turisme) for at udnytte kulturens fordele med hensyn til trivsel og bæredygtighed ved at gøre fuld brug af eksisterende strukturer og programmer, hvor det er relevant,
Opfordrer Medlemsstaterne Til At
49.
fremme forbindelser mellem kulturscener, lokalsamfund, myndigheder og fagfolk i de kulturelle og kreative sektorer, hvor det er muligt, idet kulturens og de kreative økosystemers stærke bottom-up-karakter tages i betragtning;
50.
fremme social forbundethed gennem kultur som en værdifuldt reaktion på virkningerne af fysisk distancering og digitale interaktioner;
51.
fremme kulturel bevidsthed i samfundet ved at stimulere aktiv kulturel deltagelse og lige adgang til kultur for alle samfundsgrupper, herunder de mest marginaliserede og sårbare;
52.
tilskynde kulturinstitutioner til at udvikle innovative tilgange og metoder til at tiltrække forskellige publikumsgrupper,
OPFORDRER MEDLEMSSTATERNE OG KOMMISSIONEN TIL AT UDVEKSLE BEDSTE PRAKSIS OG GØRE STATUS OVER DISSE KONKLUSIONER SENEST I 2023.
(
1
)
  EUCO 10/20.
(
2
)
  Rådets henstilling af 8. november 2019 om adgang til social beskyttelse for arbejdstagere og selvstændige (
EUT C 387 af 15.11.2019, s. 1
).
(
3
)
  Direktiv 2010/13/EU som ændret ved direktiv (EU) 2018/1808.
(
4
)
  Direktiv (EU) 2019/790.
BILAG
Relevante politikdokumenter
Det Europæiske Råd
Det Europæiske Råds konklusioner, der blev vedtaget på det ekstraordinære møde den 17.-21. juli 2020 (EUCO 10/20)
En ny strategisk dagsorden 2019-2024 (vedtaget af Det Europæiske Råd den 20. juni 2019)
Det Europæiske Råds konklusioner af 14. december 2017 (EUCO 19/1/17 REV 1)
Ministererklæringer
Erklæring om kultur i en tid med covid-19-krise (april 2020).
Kulturministrenes og disses repræsentanters Bukaresterklæring om kulturens rolle i opbygningen af Europas fremtid (april 2019)
Rådet for Den Europæiske Union
Rådets konklusioner om ændring af arbejdsplanen på kulturområdet (2019-2022) (
EUT C 193 af 9.6.2020, s. 20
)
Rådets konklusioner om risikostyring på området kulturarv (
EUT C 186 af 5.6.2020, s. 1
)
Resolution vedtaget af Rådet for Den Europæiske Union og repræsentanterne for medlemsstaternes regeringer, forsamlet i Rådet, om den kulturelle dimension af bæredygtig udvikling (
EUT C 410 af 6.12.2019, s. 1
)
Rådets konklusioner om en strategisk EU-tilgang til internationale kulturelle forbindelser og en handlingsramme (
EUT C 192 af 7.6.2019, s. 6
)
Rådets konklusioner om arbejdsplanen på kulturområdet 2019-2022 (
EUT C 460 af 21.12.2018, s. 12
)
Rådets konklusioner om fremme af adgang til kultur via digitale midler med fokus på publikumsudvikling (
EUT C 425 af 12.12.2017, s. 4
)
Rådets konklusioner om kulturelle og kreative krydsninger for at stimulere innovation, økonomisk bæredygtighed og social integration (
EUT C 172 af 27.5.2015, s. 13
)
Rådets konklusioner om informationstjenester vedrørende mobilitet for kunstnere og kulturarbejdere (
EUT C 175 af 15.6.2011, s. 5
)
Europa-Kommissionen
Europas medier i det digitale årti: En handlingsplan til støtte for genopretning og transformering (COM(2020) 784 final)
Optimering af EU's innovative potentiale. En handlingsplan for intellektuel ejendomsret til støtte for EU's genopretning og modstandsdygtighed (COM(2020) 760 final)
Et vigtigt øjeblik for Europa: Genopretning og forberedelser til den næste generation (COM(2020) 456 final)
Den europæiske grønne pagt (COM(2019) 640 final)
En ny europæisk kulturdagsorden (COM(2018) 267 final)
Europa-Parlamentet
Beslutning af 17. september 2020 om kulturel genopbygning af Europa (2020/2708(RSP))
Beslutning af 7. juni 2007 om kunstneres sociale status (2006/2249(INI))
Betænkning af 25. februar 1999 om kunstneres situation og rolle i Den Europæiske Union (A4-0103/99)
UNESCO
Culture in Crisis: Policy guide for a resilient creative sector (Kulturen i krise: Politiske retningslinjer for en modstandsdygtig kreativ sektor) (2020)
Culture & working conditions for artists: implementing the 1980 Recommendation concerning the Status of the Artist (Kulturen & arbejdsvilkår for kunstnere: gennemførelse af anbefalingen vedrørende kunstneres status fra 1980) (2019)
Recommendation concerning the Status of the Artist (Anbefaling vedrørende kunstneres status) (1980)

Summary:
De kulturelle og kreative sektorers genopretning, modstandsdygtighed og bæredygtighed
RESUMÉ AF:
Rådets konklusioner om de kulturelle og kreative sektorers genopretning, modstandsdygtighed og bæredygtighed
HVAD ER FORMÅLET MED KONKLUSIONERNE?
De fremhæver betydningen af de kulturelle og kreative sektorer for Europas identitet, samfund og økonomi. Disse sektorer var blandt de hårdest ramte af covid-19-pandemien.
De kulturelle og kreative sektorer hører til de sektorer, der er hårdest ramt af covid-19-krisen, på grund af deres helt særlige kendetegn, såsom direkte kontakt med publikum, og fordi mange kultursteder har været lukket, og arrangementerne er blevet aflyst, hvilket har medført alvorlige økonomiske vanskeligheder.
I Rådets konklusioner understreges det, at man er fast besluttet på hurtigt at indføre afgørende politiske tiltag for at støtte de kulturelle og kreative sektorer i og efter krisetider.
I konklusionerne identificeres seks prioriterede områder og støtteforanstaltninger, hvor tiltag på nationalt plan og i 
Den Europæiske Union
 (EU) vil kunne have en øjeblikkelig positiv effekt og sikre, at de kulturelle og kreative sektorer overlever pandemien og kommer styrket ud af den med henblik på fremtiden.
HOVEDPUNKTER
Konklusionerne fastlægger rammerne for en national og europæisk indsats for at hjælpe de kulturelle og kreative sektorer med at genvinde deres levedygtighed. De fremhæver:
forpligtelsen i forbindelse med den 
europæiske søjle for sociale rettigheder
 til at sikre, at ingen lades i stikken i genopretningsprocessen efter pandemien eller i den digitale og grønne omstilling
kulturens afgørende rolle og betydelige bidrag, som den i kraft af sin egen værdi og sociale og økonomiske indflydelse yder til et dynamisk og demokratisk samfund
usikkerheden, ofte på grund af manglende social beskyttelse og arbejdsløshedsunderstøttelsesordninger, da kulturarbejde ofte er kendetegnet ved usikre kortfristede kontrakter og et stort antal selvstændige
I konklusionerne opfordres EU’s 
medlemsstater
 og 
Europa-Kommissionen
 til enten i fællesskab eller hver for sig at træffe følgende foranstaltninger rettet mod de kulturelle og kreative sektorer på følgende seks prioriterede områder:
Forbedre adgangen til tilgængelig finansiering
Udnytte 
genopretnings- og resiliensfaciliteten
 til at gøre de kulturelle og kreative sektorer mere modstandsdygtige.
Fremme synergier mellem EU-programmer, der er relevante for de kulturelle og kreative sektorer, såsom 
Et Kreativt Europa
, 
Erasmus+
, 
Horisont Europa
, 
InvestEU
, 
et digitalt Europa
, 
samhørighedspolitikkens fonde
 og 
EU-genopretningsinstrumentet
Forenkle ansøgningsprocedurerne, mindske bureaukratiet og udveksle skræddersyede oplysninger om de finansierings- og samfinansieringsmuligheder, der er tilgængelige for de kulturelle og kreative sektorer
Sikre, at finanseringsordningerne imødekommer de specifikke behov hos selvstændige, mikrovirksomheder og små og mellemstore virksomheder samt institutioner og organisationer (både profitorienterede og på nonprofitbasis) på kulturområdet.
Kommissionen opfordres specifikt til at:
tilvejebringe et fælles »one-stop-shop«-værktøj til relevante oplysninger om finansieringsmuligheder for de kulturelle og kreative sektorer
evaluere, hvorvidt EU’s 
statsstøtteregler
 skal tilpasses de kulturelle og kreative sektorer
arbejde tæt sammen med interessenterne i forbindelse med gennemførelsen af støtteforanstaltninger og finansieringsprogrammer, navnlig under uforudsete omstændigheder.
Styrke modstandsdygtigheden hos fagfolk i de kulturelle og kreative sektorer
Fremme udviklingen af nye forretningsmodeller i de kulturelle og kreative sektorer og uddannelsesmulighederne inden for iværksætterfærdigheder samt digitale, finansielle og ledelsesmæssige færdigheder
Tilskynde til nye metoder til at sikre kunstneres indkomst og drøftelser af deres status og arbejdsvilkår.
Medlemsstaterne opfordres specifikt til at:
udvikle et retfærdigt og bæredygtigt arbejdsmarked med social beskyttelse for fagfolk i de kulturelle og kreative sektorer, som tager hensyn til de kulturelle og kreative aktiviteters karakteristika, i tæt dialog med fagfolk i sektorerne.
Styrke mobilitet og samarbejde
Lette den frie bevægelighed, herunder samarbejde med tredjelande, og fremme udveksling, samarbejde og kunstnerisk frihed
Undersøge løsninger, der gør det lettere at navigere i de forskellige administrative praksisser for grænseoverskridende mobilitet og opfordre til samarbejde på tværs af kunstneriske discipliner
Fremme den fleksibilitet, der er nødvendig for at omdirigere de europæiske midler til mobilitet, så de dækker de kulturelle og kreative sektorers mest presserende behov, når der er indført rejserestriktioner.
Fremskynde den digitale og grønne omstilling
Tilskynde til opkvalificering af fagfolk i de kulturelle og kreative sektorer for at sætte dem i stand til at drage fordel af de nye digitale muligheder.
Udnytte de muligheder, som 
direktivet om audiovisuelle medietjenester
 og 
direktivet om ophavsret
 giver.
Fremme tværfagligt samarbejde mellem de kulturelle og kreative sektorer og miljøsektoren og teknologisektoren med henblik på at fremme innovation.
Fremme kulturel uddannelse med henblik på at skabe en bredere mangfoldighed af kulturelle produktioner.
Fremhæve den rolle, som de kulturelle og kreative sektorer spiller som drivkraft for bæredygtighed, og hjælpe dem med at reducere eventuelle negative miljøpåvirkninger fra deres aktiviteter.
Forbedre viden og beredskab til fremtidige udfordringer
Analysere de specifikke behov, karakteristika og sårbarheder i hver enkelt kulturel og kreativ sektor i hele værdikæden.
Lette udvekslingen af knowhow og bedste praksis for at fremme genopretningen af de kulturelle og kreative sektorer og forberede dem på uventede hændelser.
Fokusere på bæredygtighed og modstandsdygtighed over for katastrofer som en integreret del af beskyttelsen af kulturarv
Tage kulturelle scener og lokalsamfund i betragtning
Inddrage kultursceners og lokalsamfunds behov og synspunkter som en rettesnor for fastlæggelse af prioriteter for kulturpolitikker, -strategier og -programmer.
Tilskynde til partnerskaber med andre politiske sektorer for at fremhæve kulturens fordele med hensyn til trivsel og bæredygtighed.
Medlemsstaterne opfordres specifikt til at:
fremme forbindelser mellem kulturscener, lokalsamfund, myndigheder og fagfolk i de kulturelle og kreative sektorer, idet kulturens og de kreative økosystemers stærke bottom-up-karakter tages i betragtning
fremme social forbundethed gennem kultur som en værdifuld reaktion på virkningerne af fysisk distancering og digitale interaktioner
stimulere kulturel deltagelse og lige adgang til kultur for alle samfundsgrupper, herunder de mest marginaliserede og sårbare
tilskynde kulturinstitutioner til at udvikle innovative tilgange og metoder til at tiltrække forskellige publikumsgrupper.
Rådet for Den Europæiske Union
 opfordrer medlemsstaterne og Kommissionen til at udveksle bedste praksis og gøre status over disse konklusioner senest i 2023.
BAGGRUND
De kulturelle og kreative sektorer, som er stærkt afhængige af livepublikum, var blandt de første til at lukke og de sidste til at åbne igen, da der blev truffet nedlukningsforanstaltninger for at bekæmpe covid-19-pandemien.
For yderligere oplysninger henvises til:
Kultur og kreativitet
 (Europa-Kommissionen)
EU’s medlemsstater støtter de kulturelle og kreative sektorer gennem deres nationale genopretnings- og modstandsdygtighedsplaner
 (Europa-Kommissionen).
HOVEDDOKUMENT
Rådets 
konklusioner
 om de kulturelle og kreative sektorers genopretning, modstandsdygtighed og bæredygtighed (EUT C 209 af 
2.6.2021
, 
s. 3-9
).
TILHØRENDE DOKUMENTER
Europa-Parlamentets og Rådets forordning (EU) 
2021/818
 af 
20. maj 2021
 om oprettelse af programmet Et Kreativt Europa (2021-2027) og om ophævelse af forordning (EU) 
nr. 1295/2013
 (EUT L 189 af 
28.5.2021
, 
s. 34-60
).
Europa-Parlamentets og Rådets forordning (EU) 
2021/241
 af 
12. februar 2021
 om oprettelse af genopretnings- og resiliensfaciliteten (EUT L 57 af 
18.2.2021
, 
s. 17-75
).
Ændringer til forordning (EU) 2021/241 er blevet indarbejdet i grundteksten. Denne 
konsoliderede udgave
 har ingen retsvirkning.
Europa-Parlamentets og Rådets forordning (EU) 
2021/817
 af 
20. maj 2021
 om oprettelse af Erasmus+: EU-programmet for uddannelse, ungdom og idræt og om ophævelse af forordning (EU) 
nr. 1288/2013
 (EUT L 189 af 
28.5.2021
, 
s. 1-33
).
Europa-Parlamentets og Rådets forordning (EU) 
2021/694
 af 
29. april 2021
 om programmet for et digitalt Europa og om ophævelse af afgørelse (EU) 2015/2240 (EUT L 166 af 
11.5.2021
, 
s. 1-34
).
Europa-Parlamentets og Rådets forordning (EU) 
2021/523
 af 
24. marts 2021
 om oprettelse af InvestEU-programmet og om ændring af forordning (EU) 2015/1017 (EUT L 107 af 
26.3.2021
, 
s. 30-89
).
Rådets forordning (EU) 
2020/2094
 af 
14. december 2020
 om oprettelse af et EU-genopretningsinstrument til støtte for genopretningen efter covid-19-krisen (EUT L 433/I af 
22.12.2020
, 
s. 23-27
).
Europa-Parlamentets og Rådets direktiv 
2010/13/EU
 af 
10. marts 2010
 om samordning af visse love og administrative bestemmelser i medlemsstaterne om udbud af audiovisuelle medietjenester (direktiv om audiovisuelle medietjenester) (EUT L 95 af 
15.4.2010
, 
s. 1-24
).
Se den 
konsoliderede udgave
.
Europa-Parlamentets og Rådets direktiv 
2006/116/EF
 af 
12. december 2006
 om beskyttelsestiden for ophavsret og visse beslægtede rettigheder (kodificeret udgave) (EUT L 372 af 
27.12.2006
, 
s. 12-18
)
Se den 
konsoliderede udgave
.
seneste ajourføring 
29.9.2022